<classify> MAAFISA Tarafa watano na Katibu Tawala watatu ni miongoni mwa wakurugenzi watendaji DED wapya 10, wa manispaa na wilaya mbalimbali nchini, walioteuliwa jana na Rais John Magufuli, huku akimtumbua aliyekuwa Mkurugenzi wa Tume ya Taifa ya Uchaguzi NEC, Athumani Kihamia. Taarifa ya uteuzi huo iliyotolewa jana Dar es Salaam na Mkurugenzi wa Mawasiliano ya Rais, Ikulu, Gerson Msigwa, ilisema uteuzi huo umeanza rasmi siku ya uteuzi. Msigwa alisema, Rais Magufuli alifanya uteuzi huo jana sambamba na kuwahamisha wakurugenzi watendaji wawili vituo vya kazi, huku pia akimteua Kanali Wilbert Augustine Ibuge kuwa Balozi na Mkuu wa Itifaki wa Wizara ya Mambo ya Nje na Ushirikiano wa Afrika Mashariki.Awali nafasi hiyo ilikuwa ikishikiliwa na Balozi Grace Martin ambaye atapangiwa majukumu mengine ya Kibalozi. Katika wateule hao 10, watano ni wanawake.Maofisa tarafa hao watano walioteuliwa kuwa wakurugenzi watendaji wapya ni pamoja na Ezekiel Magehema ambaye amekuwa Mkurugenzi Mtendaji wa Halmashauri ya Wilaya ya Kyela, Mbeya. Kabla ya uteuzi huo alikuwa Afisa Tarafa wa Malangali, Iringa. Pia yumo Diana Zacharia aliyeteuliwa kuwa Mkurugenzi Mtendaji wa Halmashauri ya Wilaya ya Butiama, Mara.Kabla ya uteuzi huo alikuwa Ofisa Tarafa wa Ukerewe ,Mwanza. Wengine ni Said Magaro aliyeteuliwa kuwa Mkurugenzi Mtendaji wa Halmashauri ya Wilaya ya Uyui, Tabora. Kabla ya uteuzi huo alikuwa Ofisa Tarafa wa Msata, Pwani. Aidha, Hawa Mposi ameteuliwa kuwa Mkurugenzi Mtendaji wa Halmashauri ya Wilaya ya Malinyi, Morogoro.Kabla ya Uteuzi huo alikuwa Ofisa Tarafa wa Ifakara, Morogoro, huku Godwin Chacha akiteuliwa kuwa Mkurugenzi Mtendaji wa Halmashauri ya Wilaya ya Rombo mkoani Kilimanjaro.Kabla ya Uteuzi huo alikuwa Ofisa Tarafa wa Maswa,Simiyu. Makatibu Tawala watatu waliopanda kuwa wakurugenzi watendaji ni Ndaki Muhuli aliyeteuliwa kuwa Mkurugenzi Mtendaji wa Halmashauri ya Wilaya ya Siha mkoani Kilimanjaro. Kabla ya uteuzi huo alikuwa Katibu Tawala wa Wilaya ya Kiteto,Manyara. Aidha aliyekuwa Katibu Tawala wa Wilaya ya Korogwe,Tanga, Rehema Bwasi ameteuliwa kuwa Mkurugenzi Mtendaji wa Halmashauri ya Wilaya ya Morogoro. Aliyekuwa Katibu Tawala wa Wilaya ya Ilala, Dar es Salaam, Sheillah Lukuba akiteuliwa kuwa Mkurugenzi Mtendaji wa Halmashauri ya Manispaa ya Morogoro. Aidha Rais Magufuli amemteua aliyekuwa Ofisa katika Makao Makuu ya Ofisi ya Rais,Tawala za mikoa na Serikali za Mitaa Tamisemi,Mohamed Mavura kuwa Mkurugenzi Mtendaji wa Halmashauri ya Wilaya ya Kibiti,Pwani. Katika uteuzi huo, pia Rais Magufuli amemteua Hanji Godigodi kuwa Mkurugenzi Mtendaji wa Halmashauri ya Wilaya ya Mbozi, Songwe. Kabla ya uteuzi huo alikuwa Ofisa Elimu Taaluma wa Mkoa wa Dar es Salaam. Hanji alishawahi kuteuliwa kuwa Mkurugenzi Mtendaji wa Halmashauri ya Wilaya ya Mbozi na Kigoma Ujiji na kuondolewa. Katika uteuzi huo, pia wakurugenzi wawili wamehamishwa vituo vyao vya kazi ambao ni Mkurugenzi Mtendaji wa Halmashauri ya Wilaya ya Morogoro, John Magagula aliyehamishiwa kuwa Mkurugenzi Mtendaji wa Halmashauri ya Wilaya ya Itigi,Singida. Mwingine ni aliyekuwa Mkurugenzi Mtendaji wa Wilaya ya Kibiti, Advera Ndebagayo ambaye amehamishiwa kwenye nafasi hiyo katika Halmashauri ya Wilaya ya Arusha. Aidha Rais Magufuli amemtumbua Mkurugenzi wa NEC, Kihamia na kumteua Dk Wilson Charles kuwa Mkurugenzi mpya wa tume hiyo, ambapo awali alikuwa Mkurugenzi Mtendaji wa Halmashauri ya Wilaya ya Arusha.Katika taarifa hiyo ya Msigwa, Rais Magufuli alisema Kihamia atapangiwa kazi nyingine. Wakati huo huo, Waziri wa Nchi, Ofisi ya Rais, Menejimenti ya Utumishi wa Umma na Utawala Bora, George Mkuchika amefanya uteuzi wa Makatibu Tawala wa Wilaya wawili. Makatibu tawala hao ni Charangwa Makwiro ambaye anakuwa Katibu Tawala wa Wilaya ya Ilala, Dar es Salaam akichukua nafasi ya Lukuba. Aidha Mchuchika amemteua Thomas Salala kuwa Katibu Tawala wa Wilaya ya Mtwara, kabla ya uteuzi huo alikuwa Katibu wa Mkuu wa Mkoa wa Kagera.Uteuzi gumzo Uteuzi huo umekuwa gumzo kutokana na kuwepo kwa wanawake tano kati ya wateuliwa wapya 14, idadi ambayo ni kubwa katika uwakilishi wa kijinsi. Pia, hatua ya kuingia kwa mara nyingine katika uteuzi kwa DED Godigodi, ambaye amewahi kutumbuliwa na Rais Magufuli, pia kumeibua gumzo la Rais kuanza kuwarejesha watendaji wanaojitathimini na kujisahihisha kiutendaji Aidha, uteuzi huo umeibua gumzo kutokana na kuwepo kwa makatibu tarafa watano, ambao kwa mara ya kwanza katika historia ya Tanzania, wameteuliwa moja kwa moja kutoka katika nafasi hiyo hadi kuwa MaDED, ambao ni wadhifa wa juu kiutendaji katika ngazi ya halmashauri huku ukatibu tarafa ukiwa ni ngazi ya chini katika utendaji wa halmashauri na serikali za mitaa.Mkurugenzi mpya wa NEC, Dk Charles pia ameibuka kuwa gumzo kutokana na kwanza kutoka katika Halmashauri ya Wilaya Arusha, wakiwa wametofautiana kidogo na mtangulizi wake, Dk Kihamia ambaye yeye alitoka katika Manispaa ya Arusha. Lakini, pili kutajwa kwake kuwa mmoja wa wataalamu wakubwa wa mahesabu, kumefanya uteuzi wake katika nafasi ya Mkurugenzi wa Tume ya Taifa ya Uchaguzi, kuungwa mkono na wengi.Dk Charles ni nani? Dk Charles ni mtaalam aliyebobea wa masuala ya Hisabati na Fedha na amewahi kuwa Mhadhiri wa Hisabati katika Chuo Kikuu cha Dar es Salaam. Pia amewahi kuwa Mkurugenzi Mkuu wa taasisi inayoshughulikia masuala ya fedha. Alihitimu Shahada yake ya kwanza katika Chuo Kikuu cha Dar es Salaam. Shahada ya Pili alisomea Harare, Zimbabwe na Shahada ya Uzamivu katika masuala ya Teknolojia na Hisabati alisomea Uholanzi. Halmashauri ya Wilaya ya Arusha anakotoka ni halmashauri iliyopata mafaniko makubwa katika sekta mbalimbali.  <topic>: kitaifa 